**ELŐTERJESZTÉS**

**Szám:IKL/109-1/2019.**

**Tárgy: A helyi közművelődési feladatok ellátásáról szóló önkormányzati rendelet megalkotása**

**Tisztelt Képviselő-testület!**

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény a települési önkormányzatok közművelődési feladatairól az alábbiak szerint rendelkezik:

„76. § (1) A települési önkormányzat kötelező feladata a helyi közművelődési tevékenység támogatása.

(2) A települési önkormányzat az (1) bekezdésben meghatározott feladatát a (3) bekezdés szerinti közművelődési alapszolgáltatások - a települési önkormányzat eltérő adottságaira figyelemmel történő - megszervezése, a 80. §-ban meghatározott pénzügyi támogatás biztosítása, valamint a közművelődés 82-83. §-ban szabályozott helyi lakossági képviseletének biztosítása révén (a továbbiakban együtt: közművelődési feladatok) látja el.

(3) A közművelődési alapszolgáltatások:

a) művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása,

b) a közösségi és társadalmi részvétel fejlesztése,

c) az egész életre kiterjedő tanulás feltételeinek biztosítása,

d) a hagyományos közösségi kulturális értékek átörökítése feltételeinek biztosítása,

e) az amatőr alkotó- és előadó-művészeti tevékenység feltételeinek biztosítása,

f) a tehetséggondozás- és -fejlesztés feltételeinek biztosítása, valamint

g) a kulturális alapú gazdaságfejlesztés.

(4) Minden települési önkormányzat kötelező feladata a (3) bekezdés a) pontja szerinti közművelődési alapszolgáltatás megszervezése. Ennek keretében

a) a művelődő közösségnek rendszeres és alkalomszerű művelődési vagy közösségi tevékenysége végzésének helyszínét biztosítja,

b) a művelődő közösség számára bemutatkozási lehetőségeket teremt,

c) fórumot szervez - ha az adott településen működik - a Közművelődési Kerekasztal bevonásával, a művelődő közösségek vezetőinek részvételével, ahol a művelődő közösségek megfogalmazhatják a feladatellátással kapcsolatos észrevételeiket, javaslataikat.

(5) Az 1000 fő lakosságszám feletti települési önkormányzat - a (6) és (7) bekezdésben foglaltak kivételével - a (4) bekezdésben foglaltakon túl a (3) bekezdés b)-g) pontjai szerinti közművelődési alapszolgáltatásokból legalább egy további közművelődési alapszolgáltatást szervez meg.

(6) Az 5000 fő lakosságszám feletti települési önkormányzat - a (7) bekezdésben foglaltak kivételével - a (4) bekezdésben foglaltakon túl a (3) bekezdés b)-g) pontjai szerinti közművelődési alapszolgáltatásokból legalább kettő további közművelődési alapszolgáltatást szervez meg.

(7) A megyei jogú városban vagy a főváros kerületeiben a települési önkormányzat kötelező feladata a (3) bekezdés szerinti közművelődési alapszolgáltatások teljes körének megszervezése.

(8) A miniszter rendeletben határozza meg a (3) bekezdés b)-g) pontjai szerinti közművelődési alapszolgáltatások körében ellátható szakmai feladatok részletes szabályait.

77. § (1) A települési önkormányzat a közművelődési alapszolgáltatások folyamatos hozzáférhetősége érdekében, a 78/I. § (1) bekezdésében foglaltaknak megfelelően közösségi színteret, illetve közművelődési intézményt biztosít.

(2) A közművelődési intézmény, illetve a közösségi színtér fenntartója, működtetője az állam, települési önkormányzat, nemzetiségi önkormányzat, önkormányzati társulás, valamint közművelődési megállapodás keretében egyház, egyéb szervezet vagy magánszemély lehet.

(3) A közművelődési intézmény és a közösségi színtér

a) segíti a közösségi tevékenységéket, a művelődő közösségek működését, ösztönzi a társadalmi összetartozást és a közösségek kulturális értékteremtésben való aktív részvételét,

b) működése a közösségek öntevékenységén alapul, és azt ösztönzi, tevékenységét a közösségek érdeklődése, igényei és szükségletei alapján végzi, tevékenységének tervezésébe, értékelésébe a közösségeket bevonja,

c) mindenki számára nyitott, mindenki számára hozzáférhető,

d) együttműködik a civil, gazdasági és egyéb szervezetekkel, kulturális intézményekkel, más szakterületekhez tartozó intézményekkel,

e) alaptevékenysége körében nem gazdasági haszonszerzés céljából jön létre,

f) részt vesz a kulturális alapellátás kiterjesztésében.

(4) Az állam, a települési önkormányzat, a nemzetiségi önkormányzat vagy az önkormányzati társulás által fenntartott közművelődési intézmény költségvetési szervként működik.

(5) A közművelődési intézmény típusa - jogszabályban meghatározott szakmai, személyi és infrastrukturális feltételek megléte esetén - lehet:

a) művelődési ház,

b) művelődési központ,

c) kulturális központ,

d) többfunkciós közművelődési intézmény,

e) népfőiskola,

f) népi kézműves alkotóház,

g) gyermek-, illetve ifjúsági ház, valamint

h) szabadidőközpont.”

A település lakosságszámánál fogva a 76.§ (3) bekezdés a) pontja szerinti alapszolgáltatásra köteles, és közösségi színteret kell biztosítania.

Jelenleg az önkormányzat anyagi lehetőségei alapján az éves költségvetésében meghatározottak szerint biztosít kulturális programokat. Az önkormányzat 2014-ben megállapodást kötött a könyvtár-ellátási szolgáltatás nyújtására a Berzsenyi Dániel Megyei és Városi Könyvtárral (9700 Szombathely Antall J. tér 1.).

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény szerint:

„83/A. § (1) A települési önkormányzat a helyi társadalom művelődési érdekeinek és kulturális szükségleteinek figyelembevételével, e törvény és a helyi lehetőségek, sajátosságok alapján - a Közművelődési Kerekasztallal és a települési nemzetiségi önkormányzattal való egyeztetést követően - rendeletben határozza meg az ellátandó közművelődési alapszolgáltatások körét, valamint feladatellátásának formáját, módját és mértékét.

(2) A települési önkormányzat a közművelődési rendeletét a - Közművelődési Kerekasztallal és a települési nemzetiségi önkormányzattal való egyeztetés keretében - legalább ötévente felülvizsgálja.

(3) A közművelődési rendeletet az önkormányzat a közösségi színtérben vagy a közművelődési intézményben közzéteszi.” (Jelenleg sem közművelődési kerekasztal, sem nemzetiségi önkormányzat nincs.)

A jogalkotásról szóló 2010. évi CXXX. törvény szerinti előzetes hatásvizsgálati (17.§) és indokolási (18.§) kötelezettségnek az alábbiak szerint teszek eleget:

1. a tervezett jogszabály valamennyi jelentősnek ítélt hatása, különösen

a) társadalmi, gazdasági, költségvetési hatásai,

A rendelet célja, hogy eleget tegyen a magasabb szintű jogszabály előírásának.

Gazdasági, költségvetési hatása a rendelet módosításának: jelenleg nem ismert.

b) környezeti és egészségi következményei,

a tervezett rendeletnek nincs ilyen hatása.

c) adminisztratív terheket befolyásoló hatásai,

Adminisztratív terhei a Büki Közös Önkormányzati Hivatalnak nem változnak.

2. a jogszabály megalkotásának szükségessége, a jogalkotás elmaradásának várható következményei,

Jelenleg nincs ilyen szabályozás Iklanberényben. A rendelet megalkotása kötelező.

3. a jogszabály alkalmazásához szükséges személyi, szervezeti, tárgyi és pénzügyi feltételeket

Ezeket a feltételeket minden rendelet esetében biztosítani kell, jelenleg az eljáráshoz szükséges erőforrások rendelkezésre állnak a Büki közös Önkormányzati Hivatalban.

Az indokolásban be kell mutatni azokat a társadalmi, gazdasági, szakmai okokat és célokat, amelyek a javasolt szabályozást szükségessé teszik, továbbá ismertetni a jogi szabályozás várható hatásait.

A megalkotás szükségességét a fentiekben részleteztem. A jogi szabályozás várható hatása, hogy a magasabb szintű jogszabálynak megfelelő módon történik a közművelődési feladatellátás a településen.

A rendelet elfogadásához minősített többség szükséges.

Bük, 2019. február 15.

Dr. Tóth Ágnes sk

jegyző

**Iklanberény Községi Önkormányzat Képviselő-testületének …/2019. (II.28.) önkormányzati rendelete**

**a helyi közművelődési feladatok ellátásáról**

Iklanberény Községi Önkormányzat Képviselő-testülete az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában meghatározott feladatkörében eljárva, a muzeális intézményekről, a nyilvános könyvtári ellátásokról és a közművelődésről szóló 1997. évi CXL. törvény 83/A. §-ában kapott felhatalmazás alapján, a következőket rendeli el:

**A rendelet célja**

**1. §**

 A rendelet célja, hogy Iklanberény Községi Önkormányzat Képviselő-testülete a helyi társadalom, a helyi közművelődés adott állapota, igényei és lehetőségei szerint meghatározza a község közművelődési feladatait.

**A rendelet hatálya**

**2.§**

A rendelet hatálya kiterjed Iklanberény Községi Önkormányzat (továbbiakban: önkormányzat) közigazgatási területén folytatott közművelődési tevékenységre, a helyi közművelődési tevékenység megvalósulásában résztvevőkre, az önkormányzat közművelődési funkciót ellátó közösségi színtereire, közművelődési megállapodás alapján vagy más módon támogatott szervezetekre.

**Az önkormányzat által vállalt közművelődési feladatok**

**3. §**

 (1) Az önkormányzat a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: Kultv.) 76. § (3) bekezdés a) pontja szerint ellátja a művelődő közösségek létrejöttének elősegítését, működésük támogatását, fejlődésük segítését, a közművelődési tevékenységek és a művelődő közösségek számára helyszín biztosítását, ezen belül különösen:

1. az önkormányzat támogatja, a település környezeti, szellemi, művészeti értékeinek, hagyományainak feltárását, megismertetését, a helyi művelődési szokások gondozása, gazdagítása keretében helytörténeti, településismertető kiállítások, hagyományőrző- és falunapi rendezvények, találkozók, műsorok szervezését,
2. az önkormányzat támogatja a világi, az egyházi, és helyi ünnepek kultúrájának gondozását, a különböző kultúrák közötti kapcsolatok kiépítésének és fenntartásának segítését,
3. az önkormányzat a nemzeti ünnepeket a helyi közösség bevonásával és részvételével rendezi meg, azokhoz közösségi teret biztosít,
4. az önkormányzat lehetőséget és helyet biztosít művelődési és alkotó célú helyi civil közösségek, gyűjtőkörök, szakkörök, kulturális célú közös tevékenységek, összejövetelek számára,
5. a kultúrák közötti kapcsolatok kiépítésének és fenntartásának segítése keretében az önkormányzat kapcsolatot épít, kulturális együttműködést folytat más települések önkormányzataival közművelődési intézményeivel, szervezeteivel, tagja a Berény Utónevű Települések Szövetsége Egyesületnek,
6. a szabadidő kulturális célú eltöltéséhez az önkormányzat biztosítja a közművelődési tevékenység gyakorlásához a célnak megfelelő, esztétikus környezetet, a megfelelő infrastruktúrát.

**A közművelődési feladatok ellátásnak szervezeti keretei**

**4.§**

 (1) A Kultv 78/I. §-ában foglaltak szerint a rendelet 3. §-ban felsorolt feladatokat saját fenntartású közösségi színtér működtetésével látja el, a feladat ellátása céljából közművelődési megállapodást köthet.

(2) Az önkormányzat az (1) bekezdésben foglaltakon kívül a helyi közművelődés támogatását a könyvtári szolgáltatás fenntartásával, költségvetési keretei között kulturális rendezvények, szervezetek támogatásával biztosítja.

(2) Az önkormányzat a helyi közművelődési tevékenységéhez közösségi színtérként az önkormányzati tulajdonban álló 9634 Iklanberény Fő u. 27/A. alatti épületet és a mellette lévő rendezvényteret biztosítja.

**5. §**

(1) Az önkormányzat közművelődési feladatainak ellátásában együttműködik a lakossággal, és a Berzsenyi Dániel Megyei Városi Könyvtárral (9700 Szombathely Dr. Antall József tér 1.).

(2) Az (1) bekezdés szerinti együttműködés során az önkormányzat egyes közművelődési feladatait közművelődési megállapodás keretében a helyben működő, közművelődési célokat is alapszabályukban feltüntető és megvalósító nonprofit szervezetek útján is elláthatja.

(3) Amennyiben a Kultv -ben foglaltak szerint Közművelődési Kerekasztal kerül létrehozásra a településen, akkor a közművelődési megállapodás csak a Kerekasztallal történt egyeztetést követően köthető meg.

**A közművelődési tevékenység irányítása és ellenőrzése**

**6.§**

(1) A Kultv és e rendelet által meghatározott közművelődési tevékenységekkel kapcsolatos helyi irányítási ellenőrzési jogkört a Képviselő-testület, illetve átruházott hatáskörben a polgármester gyakorolja és ellátja a közösségi színtér tekintetében a fenntartással és működtetéssel kapcsolatos feladatokat.

(2) Az (1) bekezdésben meghatározott feladatkörében eljárva a Képviselő-testület szabályozza a közösségi színtér használatát és biztosítja a feladatok ellátásához és a közösségi színtér fenntartásához szükséges, jogszabály szerinti szervezeti, személyi és tárgyi feltételeket.

(3) Az önkormányzat közművelődési feladatellátásának törvényességi ellenőrzését a jegyző látja el.

(4) Az önkormányzat közösségi színterének szakmai ellenőrzését a Képviselő-testület szakmai beszámoló alapján látja el.

**A közművelődési feladatok finanszírozásának alapelvei**

**7. §**

Az önkormányzat a helyi közművelődési feladatok támogatását az éves költségvetésében meghatározott keretek között biztosítja, illetve további egyedi döntéssel biztosíthatja.

**A Közművelődési Kerekasztal**

**8. §**

Az önkormányzat a településen bejegyzett székhelyű közművelődési célú egyesületek erre irányuló igénye esetén támogatja a Kultv. 82. §-a szerinti Közművelődési Kerekasztal létrehozását.

**Záró rendelkezések**

**9. §**

Ez a rendelet a kihirdetését követő napon lép hatályba.

Berényi Pál sk Dr. Tóth Ágnes sk

polgármester jegyző